b'\n_START_ARTICLE_\nTrnjevka\n_START_SECTION_\nOpis\n_START_PARAGRAPH_\nTrnjevka je svoje ime dobila po trnastih izrastkih, ki jih ima po telesu. Trnjevka je, kot vsi skati, splo\xc5\xa1\xc4\x8dena riba hrustan\xc4\x8dnica, ki ima obliko romba. Prsne plavuti so od glave do repa \xc5\xa1iroko prirasle na telo. Rep trnjevke je dolg in bi\xc4\x8dast, ribi pa ne pomaga pri plavanju. O\xc4\x8di ima trnjevka na hrbtu, usta pa na spodnji strani telesa. Po hrbtu je trnjevka rumeno rjava ali sivo zelena (odvisno od podlage na kateri \xc5\xbeivi) in je posuta s pegami, po trebuhu pa je okrasto bele barve s sivkastim pridihom. Odrasle ribe lahko dose\xc5\xbeejo 1 m v dol\xc5\xbeino, obi\xc4\x8dajno pa dose\xc5\xbeejo le okoli 85 cm. Tehtajo od 2 do 4 kg.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nTrnjevke \xc5\xbeivijo na blatnem ali pe\xc5\xa1\xc4\x8denem dnu, v katerega se lahko tudi delno zakopljejo, ko \xc4\x8dakajo na plen. To je riba srednjih globin, ki se zadr\xc5\xbeuje v globinah med 10 in 80 metrov. Mlade ribe se hranijo prete\xc5\xbeno z mahnimi rakci in rakovicami, odrasle pa k temu dodajo \xc5\xa1e manj\xc5\xa1e ribe._NEWLINE_Raz\xc5\xa1irjene so v obalnih vodah vzhodnega Atlantika, njihov atlantski habitat pa se\xc5\xbee vse do Namibije in Ju\xc5\xbene Afrike. Raz\xc5\xa1irjena je tudi v Sredozemlju in Jadranu. Samice le\xc5\xbeejo velika jajca v velikih rjavih lupinah._NEWLINE_Trnjevke lovijo od pomladi do poznega poletja, najpogosteje na parangal, neredko pa se znajdejo tudi v mre\xc5\xbeah vle\xc4\x8dnicah._NEWLINE_Meso trnjevk je mehko, belo in rahlo kiselkastega okusa, sodi pa med najbolj\xc5\xa1e med vsemi hrustan\xc4\x8dnicami. Najpogosteje jo pripravljajo v brodetu, pa tudi kuhano. Kulinari\xc4\x8dno sodi med drugo ali tretjerazredne ribe.'